વર્ષ ૧૯૭૫માં તત્કાલીન વડા પ્રધાન ઈન્દિરા ગાંધીએ દેશમાં કટોકટી લાદી હતી, આ સમયગાળા દરમિયાન એફઆરસીએ રજૂ કરવામાં આવ્યો હતો. રાજ્યસભામાં ખરડાની રજૂઆત દરમિયાન અમેરિકાની જાસૂસી સંસ્થા સીઆઈએ (સેન્ટ્રલ ઈન્ટેલિજન્સ એજન્સી) અને શસ્ત્રોનું ઉત્પાદન કરતી અમેરિકન કંપનીઓના નામનો વારંવાર ઉલ્લેખ કરવામાં આવ્યો હતો, કારણ કે તે સમયે ચાલી રહેલા શીતયુદ્ધ દરમિયાન અમેરિકા વિશ્વના મહત્તમ દેશોને હથિયારો વેચવા માગતું હતું. આ વેચાણના સોદા માટે અમેરિકા આવા તમામ દેશોમાં યેનકેન પ્રકારેણ નાણાભંડોળ ઠાલવી રહ્યું હોવાની શંકાએ તેમજ અન્ય ભયસ્થાનોને નજરમાં રાખીને ખરડો પસાર કરી કાયદો બનાવવામાં આવ્યો હતો.